હેવી ટ્રાફિક ધરાવતા સરદાર વલ્લભભાઈ પટેલ માર્ગ પર આવેલા ઑપેરા હાઉસ જંક્શન પર લગભગ ૨૫ વર્ષ જૂની ટ્રાફિક-પોલીસની ચોકી આવેલી છે. આ પોલીસ-ચોકીની હાલત એટલી કથળેલી છે કે બપોરના સમયે પોલીસ-ચોકીની બહાર બેસીને ટ્રાફિક-પોલીસ અમુક વાર ફરજ બજાવે છે. ટ્રાફિક-પોલીસો પણ એટલા લાચાર થઈ ગયા છે કે નાછૂટકે તેમને આવી ચોકીમાં બેસીને કામ કરવું પડે છે, પરંતુ કોઈ ચોકીની હાલત વિશે ગંભીરતા બતાવતું નથી.